Valtiovarainministeriön asetus Digi- ja väestötietoviraston suoritteiden maksuista vuonna 2022

1. Johdanto

Digi- ja väestötietoviraston suoritteiden maksullisuudesta säädetään valtiovarainministeriön asetuksella Digi- ja väestötietoviraston suoritteiden maksuista vuonna 2021 (969/2020). Asetus oli määräaikainen ja voimassa 30.06.2021 asti. Asetusta muutettiin 17.06.2021 niin, että sen voimassaoloa pidennettiin 31.12.2021 asti.

Esityksessä ehdotetaan annettavaksi uusi valtiovarainministeriön asetus Digi- ja väestötietoviraston suoritteiden maksuista. Asetus olisi määräaikainen ja se olisi voimassa 1 päivästä tammikuuta 31 päivään joulukuuta 2022. Määräaikaisuus olisi perusteltua viraston toiminnan epävarmuustekijöiden takia. Koronavirusepidemia on vaikuttanut ja arvioidaan vaikuttavan edelleen vuonna 2022 viraston suoritteiden kysyntään. Lisäksi eduskunta myönsi valtiovarainministeriön esityksestä virastolle vuoden 2021 kolmannessa lisätalousarviossa viraston asiakaspalveluiden ruuhkien purkuun lisämäärärahan, jonka avulla on palkattu vuodeksi n. 40 lisähenkilöä purkamaan erityisesti holhoustoimen ja rekisteripalvelujen asiointijonoja. Toisaalta erityisesti holhoustoimen palveluja digitalisoiva Vaaka-hanke etenee ja siitä on odotettavissa tuottavuushyötyjä v. 2021 aikana. Myös viraston uuden kustannuslaskentamallin vaikutuksia viraston talouteen tulee seurata, jotta varmistetaan kustannuslaskentamallin toimivuus ja viraston asianmukaiset toimintaedellytykset.

Vuoden 2020 alussa maistraatit ja Väestörekisterikeskus yhdistyivät ja uusi Digi- ja väestötietovirasto aloitti toimintansa. Virasto otti vuonna 2020 käyttöön uuden kustannuslaskentamallin, johon pohjautuen määritellään viraston suoritteiden kustannukset. Siten myös esityksen suoritteiden maksut perustuvat viraston uuteen kustannuslaskentamalliin. Tämä uusi, valtion yhteiseen malliin perustuva kustannuslaskentamalli ottaa entistä paremmin aiheuttamisperiaatteen mukaisesti huomioon palveluiden tosiasialliset kustannukset ja muutos näkyy erityisesti entisissä maistraattipalveluissa. Vuoden 2021 maksuasetuksessa suoritteiden hintoja korotettiin useiden palvelujen osalta, koska palvelut olivat uuden kustannuslaskentamallin myötä osoittautuneet alikatteellisiksi. Hintojen korotukset ovat olleet oikeansuuntaisia: suoritteiden alikatteellisuus on selvästi korjaantunut vuoden 2021 aikana ja korjaantuu ennusteen mukaan vuoden 2022 aikana edelleen tässä esitettyjen, pääosin samoina pysyvien hintojen myötä. Muutamien notaari- ja oikeudellisten vahvistuspalvelujen osalta kustannusvastaavuudet jäävät edelleen selvästi alle omakustannusarvon, ja niiden osalta esitetään maltillisia hinnankorotuksia ja joitakin tähän ryhmään kuuluvia palveluja esitetään siirrettäväksi alennetun omakustannusarvon mukaisiksi suoritteiksi.

Kokonaisuudessaan asetuksessa esitettävät hinnanmuutokset ovat edellä esitetyillä perusteilla vähäisiä. Notaari- ja oikeudellisista vahvistuspalveluista seuraaviin esitetään 10 euron korotuksia:

* avioehtosopimuksen rekisteröinti,
* aviopuolisoiden välisen, lahjoitusta koskevan ilmoituksen rekisteröinti,
* avio-oikeuden poistamista koskevan ilmoituksen rekisteröinti,
* osituskirjan rekisteröinti,
* aviovarallisuussuhteeseen sovellettavaa lakia koskevan sopimuksen rekisteröinti,
* asiakirjan rekisteröinti avoliittoasioiden rekisteriin sekä
* läheisten välisen lahjailmoituksen rekisteröinti.

Lisäksi ulosottokaaren mukaisen perinnöstä luopumisilmoituksen tallentamisen hintaa esitetään korotettavaksi 7 eurolla.

Varmennepalveluissa biovarmenteiden hintaa esitetään laskettavaksi. Organisaatioasiakkaille tarjottavien rekisteritietojen luovutusta koskevien palveluiden hinnoittelua esitetään yhtenäistettäväksi. Perukirjan osakasluettelon vahvistamisen peruutuksen tai palautuksen hinnoittelua esitetään tarkennettavaksi.

Notaari- ja oikeudellisista vahvistuspalveluista esitetään siirrettäväksi alennetun omakustannusarvon suoritteiksi seuraavia palveluja:

* päätös hakemukseen vihkioikeudesta annetun lain (571/2008) 2 §:n nojalla,
* perintökaaressa (40/1965) tarkoitettu perukirjan osakastietojen vahvistaminen ja
* perintöasioista annetun Euroopan parlamentin ja neuvoston asetuksen soveltamisesta annetun lain (682/2015) 3 §:ssä tarkoitettu eurooppalainen perintötodistus.

Näiden palvelujen hintoihin ei kuitenkaan esitetä muutoksia.

Lisäksi uudeksi suoritteeksi asetuksessa esitetään sähköisestä väestötietojärjestelmästä tehtävää sukuselvitystä. Asetuksen liitteenä olevaan maksutaulukkoon esitetään lisättäväksi holhoustoimen valvontapalveluita koskevan II osan käräjäoikeudelle tehtäviä hakemuksia koskevaan 4. kohtaan tarkennus holhousviranomaisen osallistumisesta käsittelyyn etäyhteydellä. Muut muutokset asetuksessa ovat käsitteisiin esitettäviä teknisiä tarkennuksia ja muuttuneen lainsäädännön vuoksi tehtyjä säädösviittausten tarkistuksia.

Asetuksen on tarkoitus tulla voimaan 1.1.2022.

1. **Asetuksenantovaltuus**

Asetuksenantovaltuus perustuu valtion maksuperustelain (150/1992) 8 §:ään.

1. Yksityiskohtaiset perustelut
	1. Asetus

Asetuksen sisältö pysyisi pääasiassa voimassa olevaa maksuasetusta vastaavana. Seuraavassa tuodaan esille ehdotetut muutokset suhteessa voimassa olevaan maksuasetukseen.

**1 §.** *Soveltamisala*. Pykälä vastaa voimassa olevaa asetusta.

**2 §.** *Maksuttomat julkisoikeudelliset suoritteet.* Pykälä vastaa voimassa olevaa asetusta.

**3 §**. *Maksulliset julkisoikeudelliset suoritteet*. Asetuksen 3 §:ssä säädetään Digi- ja väestötietoviraston maksullisista julkisoikeudellisista suoritteista. Pykälän *1 momentti* vastaisi suurelta osin voimassa olevan asetuksen 3 §:n 1 momenttia. Voimassa olevan asetuksen 1 §:n 1 momentin 1, 3 ja 8 kohdat ehdotetaan kuitenkin siirrettäväksi asetuksen 4 §:n 2 momentin 4, 5 ja 6 kohdaksi, eikä näistä suoritteista säädettäisi enää maksullisina julkisoikeudellisina suoritteina. Lisäksi 1 momentin 12 kohdassa tehtäisiin säädöstekninen muutos siten, että kohdassa viitattaisiin uuteen sosiaali- ja terveydenhuollon asiakastietojen sähköisestä käsittelystä annettuun lakiin. Pykälän 16 momenttiin sisältyisi uutena suoritteena maksuliitteeseen lisättävä sukuselvitys sähköisestä väestötietojärjestelmästä. Lisäys ei kuitenkaan edellyttäisi muutosta momenttiin. Muilta osin pykälä vastaisi voimassa olevan asetuksen 3 §:ää.

**4 §.** *Alennetun omakustannusarvon mukaiset julkisoikeudelliset suoritteet*. Asetuksen 4 §:ssä säädetään Digi- ja väestötietoviraston alennetun omakustannusarvon mukaisista julkisoikeudellisista suoritteista. Pykälän 1 momentin 4, 5 ja 6 kohtaan sisällytettäisiin kolme suoritetta, joista voimassa olevassa asetuksessa on säädetty maksullisina julkisoikeudellisina suoritteina. Uusiksi alennetun omakustannusarvon mukaisiksi julkisoikeudellisiksi suoritteiksi ehdotetaan päätöstä hakemukseen vihkimisoikeudesta annetun lain (1157/2019) 2 §:n nojalla, perintökaaressa (40/1965) tarkoitettua perukirjan osakastietojen vahvistamista sekä perintöasioista annetun Euroopan parlamentin ja neuvoston asetuksen soveltamisesta annetun lain (682/2015) 3 §:ssä tarkoitettua eurooppalaista perintötodistusta. Suoritteet vastaisivat voimassa olevan asetuksen 3 §:n 1, 3 ja 8 kohtaa. Muilta osin pykälä vastaa voimassa olevan asetuksen 4 §:ää.

**5 §.** *Liiketaloudellisin perustein hinnoitellut suoritteet*. Pykälä vastaa voimassa olevaa asetusta.

**6 §.** *Holhoussuoritteita koskevista maksuista vapautuminen*. Pykälä vastaa voimassa olevaa asetusta.

**7 §.** *Julkisuuslain perusteella annettavat suoritteet*. Pykälä vastaa voimassa olevaa asetusta.

**8 §.** *Voimaantulo.* Asetus tulisi voimaan 1.1.2022 ja olisi voimassa 31.12.2022 saakka.

* 1. Maksutaulukko

Asetuksen liitteenä on maksutaulukko, jossa maksut on ryhmitelty viraston palveluluokittelun mukaisesti. Seuraavassa esitetään ne suoritteet, joihin ehdotetaan tehtäväksi muutoksia verrattuna voimassa olevaan vuoden 2021 maksuasetukseen.

*Notaari- ja oikeudelliset vahvistuspalvelut*

Notaari- ja oikeudellisten vahvistuspalveluiden julkisoikeudellisten suoritteiden kustannusvastaavuuden arvioidaan olevan nykyisillä, vuoden 2021 maksuasetuksessa nostetuilla hinnoilla 71 % vuonna 2021. Ensimmäisenä uuden kustannuslaskentamallin soveltamisvuonna 2020 suoritteiden kustannusvastaavuus oli 43 %, sitä ennen vuonna 2019 se oli 96%. Silloinen matala kustannusvastaavuus johtuu ennen kaikkea siitä, että vanhan kustannuslaskentamallin perusteella ei ennen vuotta 2020 ole pystytty vyöryttämään aiheuttamisperiaatteen mukaisesti kattavasti suoritteiden tuottamisesta aiheutuneita kustannuksia suoriteryhmälle. Kustannukset ovat siten näyttäytyneet pienemmiltä kuin ne tosiasiassa ovat olleet.

Julkisen notaarin palveluihin ei esitetä hinnanmuutoksia. Sen sijaan seuraaviin perhe- ja perintöoikeudellisiin palveluihin esitetään 10 euron korotuksia (55 eurosta 65 euroon):

* avioehtosopimuksen rekisteröinti,
* aviopuolisoiden välisen, lahjoitusta koskevan ilmoituksen rekisteröinti,
* avio-oikeuden poistamista koskevan ilmoituksen rekisteröinti,
* osituskirjan rekisteröinti,
* aviovarallisuussuhteeseen sovellettavaa lakia koskevan sopimuksen rekisteröinti,
* asiakirjan rekisteröinti avoliittoasioiden rekisteriin sekä
* läheisten välisen lahjailmoituksen rekisteröinti.

Lisäksi ulosottokaaren mukaisen perinnöstä luopumisilmoituksen tallentamisen palvelun hintaa esitetään korotettavaksi 7 eurolla 28 eurosta 35 euroon.

Hinnankorotusten jälkeen näiden palvelujen kustannusvastaavuus nousisi vuonna 2022 92 prosenttiin - kestävälle tasolle verrattuna vanhoihin hintoihin perustuvaan arvioon v. 2022 toteutuvasta 77 prosentin omakustannusvastaavuudesta.

.

Notaari- ja oikeudellisista vahvistuspalveluista esitetään siirrettäväksi alennetun omakustannusarvon suoritteiksi seuraavia palveluja:

* päätös hakemukseen vihkioikeudesta annetun lain (571/2008) 2 §:n nojalla,
* perintökaaressa (40/1965) tarkoitettu perukirjan osakastietojen vahvistaminen ja
* perintöasioista annetun Euroopan parlamentin ja neuvoston asetuksen soveltamisesta annetun lain (682/2015) 3 §:ssä tarkoitettu eurooppalainen perintötodistus.

Näiden palvelujen hintoihin ei kuitenkaan esitetä muutoksia.

Vihkioikeuspäätöksen omakustannusarvoa alemman maksun perimistä (60 euroa, kustannusvastaavuuden arvio 9 % vuodelle 2022) voidaan perustella uskonnonvapauden toteutumisen tukemisella. Omakustannusarvon mukaisen hinnan soveltaminen johtaisi todennäköisesti hakemusten vähentymiseen ja pienimuotoisesti toimivat uskonnolliset yhdyskunnat voisivat joutua harkitsemaan vihkijöittensä määrää taloudellisista syistä. Uskonnollisissa yhdyskunnissa vihkimättä jääneet siirtyisivät myös todennäköisesti DVV:n asiakkaiksi ja tällöin heille tarjottavan maksuttoman vihkimisen kustannus tulisi verorahoilla katettavaksi.

Perukirjan osakastietojen vahvistamisen omakustannusvastaavuuden on nykyisillä hinnoilla (95-170 euroa) arvioitu olevan vuonna 2022 37% ja eurooppalaisen perintötodistuksen (160 euroa) samana vuonna 23%. Näiden palvelujen omakustannusarvon mukainen hinnoittelu merkitsisi hinnan moninkertaistamista ja vähentäisi suoritteiden käyttöä. Tämä olisi haitallista, koska suoritteet luovat oikeusvarmuutta perinnönjakoon ja nopeuttavat omaisuuden vaihdantaa. Yhteiskunnan kannalta on parempi tukea näiden suoritteiden käyttöä kuin joutua panostamaan epäselvien oikeustilanteiden selvittelyyn oikeuslaitoksessa. Nopeampi ja selkeämpi kuolinpesän selvittely on myös asiakkaiden etu. Lisäksi perintöasioiden selvityskustannukset ovat jo nyt usein huomattavat ja omaisuudeltaan vähäisen kuolinpesän selvityskustannukset voivat viedä huomattavan osan perinnöstä.

Perukirjan osakasluettelon vahvistamisen peruutuksen tai palautuksen hinnoittelua maksutaulukossa esitetään tarkennettavaksi ja yhtenäistettäväksi yhteen hintakategoriaan. Aiemmin peruutusten ja palautusten hinnoittelu perustui osakasluetteloiden vahvistamisesta perittävään hintaan, jossa on käytössä kaksi hintakategoriaa osakkaan mukaan. Hakemuksen peruutus tai palautus on kuitenkin osakkaasta riippumatta aina sisällöllisesti samankaltainen ja yksi hinta on perusteltu. Hinnaksi esitetään 48 €/hakemus.

Notaari- ja oikeudellisten vahvistuspalveluiden julkisoikeudellisten suoritteiden tuotot olivat vuonna 2020 n. 2,2 M€ ja kustannukset yli 5 M€, jolloin kustannusvastaavuus jäi 43 %:iin. Vuonna 2020 erityisesti julkisen notaarin tuotot jäivät koronasta johtuen ennakoitua alhaisemmaksi. Vuoden 2021 alussa erityisen alikatteellisten suoritteiden hintoja korotettiin, minkä ansiosta notaari- ja oikeudellisten vahvistuspalveluiden kokonaiskustannusvastaavuuden arvioidaan nousevan v. 2021 71 %:iin. Kysynnän odotetaan koronan jäljiltä normalisoituvan viimeistään vuoden 2022 aikana ja kustannusvastaavuuden ennustetaan nousevan hinnankorotusten myötä 76 %:iin.

Omakustannusarvon mukaisten suoritteiden osalta em. siirtojen ja hinnankorotusten jälkeen kustannusvastaavuuksien arvioidaan nousevan vuoden 2022 osalta 94 %:sta 97%:iin.





Lisäksi maksuasetukseen esitetään vihkimisoikeutta koskevien säädösviittausten päivittämistä lainmuutoksen mukaisesti: Laki vihkimisoikeudesta (571/2008) on kumottu uudella lailla (1157/2019), joka tuli voimaan 1.1.2020.

*Holhoustoimen valvontapalvelut*

Holhoustoimen suoritteiden hintoihin ei esitetä muutoksia. Holhoustoimen valvontapalveluiden kustannusvastaavuuden odotetaan nousevan edellisvuosista, koska toiminta tehostuu digitalisoinnin myötä osassa holhoustoimen palveluita. Vuonna 2020 holhoustoimen omakustannusarvon mukaisten suoritteiden kustannusvastaavuus oli 74 prosenttia. Vuonna 2021 kustannusvastaavuuden arvioidaan nousevan 88 prosenttiin ja vuonna 2022 90 prosenttiin. Alennetun omakustannusarvon mukaisten suoritteiden kustannusvastaavuus toteutunee vuonna 2021 edellisien vuosien tapaan 16 prosenttiin ja 2022 18 prosenttiin.



Edunvalvojan määräämisissä toiminnan tuottavuus tulee tulevina vuosina kasvamaan palvelujen digitalisoinnin myötä. Toisaalta edunvalvonnan palvelutarve kasvaa voimakkaasti (n. 5% vuodessa) väestön ikääntyessä. Edunvalvojan määräämisten kysyntään vaikuttavat kuitenkin ikärakenteen lisäksi edunvalvontavaltakirjojen toivottava yleistyminen, johon virasto pyrkii myös v. 2022 tulossopimuksen mukaan vaikuttamaan esimerkiksi viestinnällä. Jos edunvalvontavaltakirjat yleistyvät, tarve prosesseina raskaampiin edunvalvonnan määräämisiin ja valvontapalveluihin vähenee. Näiden palvelujen kysynnän kehittymiseen liittyvien seikkojen ja toisaalta toiminnan tuottavuuden kasvun vuoksi edunvalvonnan määräämisten hintojen pitäminen ennallaan on perusteltua.

Omakustannusarvon mukaisista suoritteista edunvalvontavaltuutukset ovat yhä alikatteellista toimintaa. Hinnankorotuksia suoritteille ei kuitenkaan esitetä, sillä palvelun hinnalla arvioidaan olevan suoria vaikutuksia palvelun kysyntään ja tavoite prosessien yksinkertaistamisesta ja holhoustoimen tuottavuuden nostamisesta edunvalvontavaltuutusten avulla voisi vaarantua. Lisäksi edunvalvontavaltuutusten vahvistaminen konkretisoituu virastossa vasta edunvalvonnan tarpeen toteutuessa, ja palvelun tulokertymän ennakointi on haastavaa.

Vuoden 2020 lopulla yleisten edunvalvojien tilintarkastuksissa otettiin käyttöön Elsa-asianhallintajärjestelmä, mikä on tehostanut tarkastustoimintaa ja nostanut tilintarkastusten kustannusvastaavuuden lähelle tavoiteltua tasoa. Elsa-järjestelmä otetaan käyttöön myös holhoustoimen lupa-asioissa vuoden 2021 lopulla. Loppuvuoden 2021 tuottojen ennustaminen uusien käyttöönottojen myötä on haastavaa, mutta on nähtävissä, että omakustannearvon mukaisten suoritteiden kustannusvastaavuus on nousemassa lähelle 100 prosenttia.

Maksuasetuksen liitteenä olevaan maksutaulukkoon esitetään lisättäväksi holhoustoimen valvontapalveluita koskevan II osan käräjäoikeudelle tehtäviä hakemuksia koskevaan 4. kohtaan tarkennus holhousviranomaisen osallistumisesta asian käsittelyyn käräjäoikeuden istunnossa etäyhteydellä.

*Nimen muuttamista koskevat hakemukset*

Nimiasioiden julkisoikeudellisten suoritteiden kustannusvastaavuus oli vuonna 2020 67 % ja sen ennustetaan vuonna 2021 olevan 90 % ja vuonna 2022 nousevan 92 %:iin.

Nimenmuutosten kustannusvastaavuus on nousemassa vuoden 2021 alusta tehtyjen hinnankorotusten myötä vuoden 2020 74 prosentista vuoden 2021 90 prosenttiin ja edelleen ennusteen mukaan 92 prosenttiin vuonna 2022. Nimenmuutosten hintoihin ei esitetä korotuksia, koska nimenmuutoshakemusten käsittelyn arvioidaan tehostuvan prosessin sähköistämisen myötä. Kustannusten laskun myötä on mahdollista tavoittaa 100 % kustannusvastaavuus jo lähivuosina.



*Varmennepalvelut*

Varmennepalvelujen osalta esitetään biovarmenteiden hinnoittelun yhtenäistämistä ja hintojen laskemista varmenteiden kysynnän kasvusta johtuvan ylikatteellisuuden hillitsemiseksi. Julkisoikeudellisten varmennepalvelujen suoritteisiin esitetään biovarmenteiden hintojen alentamista tulevaisuuden kasvavien tuotantomäärien ennakoinnin vuoksi. Julkisoikeudellisten varmennepalveluiden kustannusvastaavuus oli 110 % vuonna 2020. Vuonna 2021 tulojen odotetaan kasvavan kysynnän elpymisen myötä ja kustannusvastaavuuden ennustetaan olevan n. 116 %. Vuonna 2022 kustannusvastaavuuden ennustetaan nousevan 119 %:iin. Kysynnän lisääntyessä biovarmenteiden tuotantokustannukset eivät kasva samassa suhteessa.



Varmenteisiin esitetään hinnan laskemista alla olevan taulukon mukaan.

|  |  |  |  |
| --- | --- | --- | --- |
| **Yksikköhinta € / kpl** | **2020** | **2021**  | **Esitetty hinta 1.1.2022 alkaen** |
| Passivarmenne | 3,1  | 3,1 | 2,6 |
| Passivarmenne sotaveteraaneille | 2,5 | 2,5 | 2,1 |
| Oleskelulupakortin tai oleskelukortin biovarmenne | 3,1 | 3,1 | 2,6 |
| Henkilökortin biovarmenne | - | 3,1 | 2,6 |

Hinnanmuutokset johtuvat skaalaedusta, joka saadaan tuottamalla varmennejärjestelmästä aiempaa suurempi määrä biovarmenteita. Biovarmenteiden kustannusvastaavuus vaihtelee myytyjen varmenteiden määrästä johtuen ja kysynnällä voi olla voimakastakin vuosivaihtelua. Kysyntäpiikki tekee toiminnasta ylikatteellista, minkä hillitsemiseksi esitetään hintojen laskun lisäksi varmenteiden kappalemäärään sidotun hinnanalennusmekanismin käyttöönottoa. Biovarmenteen hinta olisi edellä olevassa taulukossa esitetystä poiketen 1 €/kpl sen jälkeen, kun Digi- ja väestötietoviraston myytyjen biovarmenteiden yhteiskappalemäärä ylittää 1,2 miljoonaa kappaletta vuoden aikana.

Lisäksi esitetään maksuasetukseen ja liitteenä olevaan maksutaulukkoon sosiaali- ja terveydenhuollon asiakastietojen sähköistä käsittelyä koskevien säädösviittausten päivittämistä lainmuutoksen mukaisesti. Laki sosiaali- ja terveydenhuollon asiakastietojen sähköisestä käsittelystä (159/2007) on kumottu uudella lailla (784/2021), joka tuli voimaan 1.11.2021.

*Rekisteritietojen luovutus ja tietopalvelut*

Rekisteritietojen luovutus ja tietopalvelut muodostuvat seuraavista suoriteryhmistä: kyselyt, muutostietopalvelu, perustietotoimitus, julkishallinnon päivityspalvelu, julkishallinnon poimintapalvelu, Digi- ja väestötietoviraston asiakkaiden itse suorittamat poiminnat, väestötietojärjestelmän otteiden luovutus ja sukuselvitykset, tietopalvelu teknisen rajapinnan välityksellä Digi- ja väestötietoviraston eräistä henkilörekistereistä annetussa laissa sekä holhoustoimesta annetussa laissa mainituista rekistereistä sekä rekisteritietojen luovutus muista rekistereistä.

Rekisteritietojen luovutukseen ja tietopalveluihin esitetään joitakin hinnanmuutoksia, ja palvelujen kustannusvastaavuuksien ennustetaan kehittyvän seuraavassa taulukossa esitetyllä tavalla. Useiden palvelujen (mm. VTJ-otteiden luovutus ja sukuselvitykset) tuottavuus kasvaa digitalisoinnin ja muiden Vaaka-hankkeen kehittämistoimien myötä, minkä odotetaan näkyvän palvelujen kustannusvastaavuuksien paranemisena edelleen.

 

*Organisaatioasiakkaiden väestötietopalvelut*

Väestötietojärjestelmän (VTJ) muutosrajapintapalvelun ja organisaatioasiakkaiden itse suorittamien poimintojen osalta esitetään hinnanmuutoksia. Organisaatioasiakkaille tarjottavien rekisteritietojen luovutusta koskevien palveluiden omakustannusarvon mukaisten suoritteiden kustannusvastaavuus oli vuonna 2020 117 % ja sen ennustetaan vuonna 2021 olevan 122 %. Seuraavassa esitettyjen hinnanmuutosten jälkeen kustannusvastaavuuden arvioidaan olevan vuonna 2022 114%.

 Maksutaulukkoon esitettävät muutokset koskevat vakiomuotoisten aineistopohjaisten tietopalveluiden sekä perustietotoimitusten korvautumista VTJ-muutosrajapintapalvelulla, jonka hinnoittelua esitetään muutettavaksi vastaamaan paremmin palvelun käyttöä tulevaisuudessa. Tämän lisäksi esitetään, että vakiomuotoisten aineistopohjaisten tietopalveluiden ja perustietotoimitusten hinnat säilytetään maksutaulukossa vanhoille asiakkaille siirtymäkauden vuoden 2024 loppuun.

VTJ-muutosrajapintapalvelun käyttöönottomaksu (1000 €) veloitettaisiin kaikilta asiakkailta, myös 2 §:n 4 kohdan mukaisesti maksuttomaan vakiomuotoiseen palveluun oikeutetuilta. Käyttöönottomaksun arviossa on mukana keskimääräinen kehitystyökustannus eli kehittäjäresurssin käyttö ja viraston asiakaskäyttöönoton tehtävät (tietolupa, käyttäjätunnukset, testauksen ja käyttöönoton tuki). Nykyisten sovelluskehityssopimusten mukaan kehittäjän keskihinta on 800–1000 euroa/päivä. Viraston veloituksena tuntityöstä on käytetty 70 euroa. Arvio perustuu siihen, että ostopalvelua tarvitaan keskimäärin 1 päivä/käyttöönotto. Uuden palvelun käyttöönottovaiheessa työmäärä on ollut suurempikin, mutta työmäärän arvioidaan pienenevän kokemuksen myötä, etenkin jos suunniteltu tuotehallintaväline saadaan viraston käyttöön.

Asiakkaan itse VTJ-kyselyn poimintakyselysovelluksella suorittamien poimintojen käyttöönottomaksua esitetään alennettavan 400 eurosta 300 euroon. Lisäksi poimintakäyttäjistä esitetään veloitettavaksi käyttäjäkohtainen kuukausimaksu 1€/käyttäjätunnus. Maksutaulukkoon esitetään lisättävän myös poiminnan vähimmäiskuukausilaskutus 7 €. Näin yhtenäistetään asiakkaan itse suorittamien poimintojen ja viraston VTJ-kyselypalvelun hinnoittelua.

Seuraavassa tiivistelmä esitettävistä muutoksista:

Poistuvat palvelut (jätetään siirtymäajaksi maksutaulukkoon):

* OSA A: 2.1 Aineistopohjainen muutostietopalvelu. Siirtymäaika arviolta vuoden 2023 loppuun.
* OSA B: 3. Perustietotoimitus. Siirtymäaika arviolta vuoden 2024 loppuun

Korvaava palvelu:

* 2.2 VTJ-muutosrajapinta
	+ Palvelun käyttö pääosin maksutonta
	+ Käyttöönottomaksu kaikille uusille asiakkaille 1000 €
	+ Tietoyksikkömaksu 0,036 €/tietue (sekä perus- että muutostiedot)

Hinnanmuutos:

* 6 Asiakkaan itse suorittamat poiminnat
	+ Käyttöönottomaksu 400 € 🡪 300 €
	+ Lisätään maininta vähimmäisveloituksesta 7€/poiminta ja käyttäjäkohtaisesta 1€ kuukausiveloituksesta/käyttäjätunnus

### *Väestötietojärjestelmän otteiden luovutus, sukuselvitykset ja rekisteritietojen luovutus muista rekistereistä*

Väestötietojärjestelmän otteiden luovutuksen, sukuselvitysten ja muista rekistereistä luovutettavien rekisteritietojen osalta ei esitetä hinnanmuutoksia, mutta esitetään uuden sähköisestä väestötietojärjestelmästä tehdyn sukuselvityksen lisäämistä maksutaulukkoon.

Otteiden luovutukset väestötietojärjestelmästä ja muista rekistereistä sekä sukuselvitysten julkisoikeudellisten suoritteiden kustannusvastaavuus vuonna 2020 oli 51 %. Vuoden 2021 alusta tehtyjen hinnankorotusten myötä kustannusvastaavuuden ennustetaan nousevan 75 prosenttiin ja edelleen vuonna 2022 76 prosenttiin.

Maksuasetuksen liitteenä olevaan maksutaulukkoon esitetään lisättäväksi uusi suorite sähköisestä väestötietojärjestelmästä tehtävälle sukuselvitykselle (30 €), joka vaatii vain pieniä muutostarpeita. Perinteisen, manuaalisesti väestökirja-aineistoista laadittavaan sukuselvitykseen (60 €) käytetään huomattavasti enemmän henkilötyötä eikä sen hintaan esitetä muutoksia.

Tällä hetkellä otemuotoisia sukuselvityksiä on toimitettu käyttötarpeesta riippuen sukuselvitysten lisäksi viraston laatimina otteina väestötietojärjestelmästä. Uusi, käyttötapaa ja työmäärää todenmukaisemmin kuvaava sähköisestä väestötietojärjestelmästä tehty sukuselvitys selkiyttäisi otteiden ja sukuselvitysten välistä jakoa. Sähköisestä väestötietojärjestelmästä tehdyn sukuselvityksen laatimiseen sisältyy väestötietojärjestelmästä haetun tiedon muokkaamista ja rajaamista, jolloin työmäärä ja sukuselvityksen laatimiseen käytetty työaika on suurempi kuin suoraan väestötietojärjestelmän tiedoilla annetussa otteessa, mutta pienempi kuin digitoidusta väestökirja-aineistosta haettua tietoa sisältävässä sukuselvityksessä.

Tietoja joudutaan rajaamaan myös siksi, että laissa väestötietojärjestelmästä ja Digi- ja väestötietojärjestelmän varmennepalveluista (661/2009) annetut säännökset ainoastaan käyttötarkoitukseen nähden tarpeellisten väestötietojärjestelmän tietojen luovuttamisesta toteutuvat. Sähköisten sukuselvitysten määrä tulee lisääntymään 1.1.2022 alkaen, kun sukuselvityksiä väestötietojärjestelmän tiedoista ryhdytään tekemään 1.1.1983 lähtien. Aiemmin raja on ollut 1.10.1999. Muutoksesta johtuen digitaalisia sukuselvityksiä tullaan tekemään huomattavasti enemmän ja vastaavasti digitoidusta väestökirja-aineistosta laadittuja sukuselvityksiä vähemmän. Muutoksen kokonaisvaikutuksen tuloihin arvioidaan olevan pienen. Muutokset suoritteisiin on esitetty alla olevassa taulukossa:

|  |  |  |
| --- | --- | --- |
| **Hinta €/suorite** | **Hinta 2021** | **Esitetty hinta 1.1.2022 alkaen** |
| Digi- ja väestötietovirastossa laadittu ote | 18 € | Ei muutosta |
| Sähköisen itsepalvelun kautta tilattu todistus postitse | 14 € | Ei muutosta |
| Sähköinen todistus, jonka asiakas tilaa itsepalveluna | 10 € | Ei muutosta |
| Sukuselvitys digitoidusta väestökirja-aineistosta | 60 € | Ei muutosta |
| **Uusi suorite:**Sähköisestä väestötietojärjestelmästä laadittu sukuselvitys (digitaalinen) | - | 30 € |
| Manuaalisesti laadittavat otteet ja todistukset | 60 € | Ei muutosta |
| Otteeseen liitettävä EU:n monikielinen vakiolomake | 10 € | Ei muutosta |

Sähköisesti Todistukset-palvelun kautta tilattaviin otteisiin ei vaadita henkilötyötä, mutta palvelusta on tällä hetkellä saatavilla ainoastaan vakiomuotoisia otteita ja suuri osa otteista myydään viraston laatimina otteina. Mikäli itsepalvelusta olisi saatavilla myös sisällöltään asiakkaan itse valitsema ote, vähenisivät viraston laatimat otteet huomattavasti. Tällöin otteiden hinnoitteluperusteita itsepalvelun ja viraston laatimien otteiden välillä olisi syytä tarkastella uudelleen. Manuaalinen ote ja todistus on silloin, kun tietoa ei saada automatisoidusti väestötietojärjestelmästä, vaan tieto otteelle viedään manuaalisesti. Manuaalisella todistuksella tarkoitetaan myös todistusta, jonka Digi- ja väestötietovirasto antaa väestötietojärjestelmästä annetun valtioneuvoston asetuksen (128/2010) 39 §:n perusteella. Manuaalisen otteen hintaan ei esitetä muutoksia, mutta perusteita esitetään päivitettäväksi myös maksutaulukkoon.

Lisäksi maksutaulukkoon esitetään muutoksia maksutaulukon käsitteisiin ja suoritteiden kuvauksiin paremmin nykyistä palvelukäsitteistöä vastaavaksi.

1. Vaikutukset
	1. Digi- ja väestötietoviraston kustannuslaskennan kuvaus

Digi- ja väestötietoviraston kustannuslaskenta perustuu valtion yhteiseen kustannuslaskentamalliin. Kustannuslaskenta on toteutettu toiminto- ja jakolaskennan periaatteita noudattaen.

Kustannukset jakaantuvat ydintoimintojen välittömiin kustannuksiin sekä ydintoiminnoille vyörytettäviin välillisiin kustannuksiin. Ydintoimintojen välittömät kustannukset kohdistetaan suoraan ydintoiminnoille silloin, kun se voidaan yksiselitteisesti ja taloudellisesti toteuttaa. Osa välittömistä kustannuksista, kuten ydintoimintojen tietojärjestelmien kustannukset, kohdennetaan ydintoiminnoille asiantuntija-arvioiden mukaisesti. Välilliset kustannukset, joita ovat tukitoiminnot ja palkalliset poissaolot, kohdennetaan aiheuttamisperiaatteen mukaisesti ydintoimintaan joko työaikaan, työkustannukseen tai asiantuntija-arvioihin perustuen. Palkalliset poissaolot kohdennetaan palkkakustannuksen mukaisesti. Kiinteistöhallintoon, henkilöstöhallintoon ja yleishallintoon liittyvät tukitoiminnot kohdennetaan palveluille henkilötyövuosien suhteessa. Muut tukitoiminnot kohdennetaan palveluille asiantuntija-arvioiden mukaisesti, esimerkiksi tulojen käsittelyyn liittyvät kustannukset kohdennetaan maksullisille palveluille hyödyntäen myyntilaskujen lukumäärää. Asiantuntija-arviot perustuvat mm. palvelunomistajien näkemykseen ja jakoperusteiden pohjana voidaan hyödyntää esimerkiksi suoritemääriä.

DVV:n sisällä kustannukset lasketaan samalla tavalla kaikilla eri toiminta-alueilla, eli viranomaistoiminnassa sekä maksullisessa ja yhteisrahoitteisessa toiminnassa. Sama periaate koskee myös kehittämis- ja investointirahoitusta. Näin varmistetaan kustannusten yhdenmukainen ja tasapuolinen käsittely kustannuslaskennassa ja erityisesti välillisten kustannusten kohdentaminen lopullisille seurantakohteille yhdenmukaisesti ja tasapuolisesti.

Kokonaiskustannukset ja sen myötä kustannusvastaavuudet lasketaan kullekin palvelukokonaisuudelle erikseen. Suoritteiden hinta palvelukokonaisuuden sisällä määräytyy asiantuntijoiden arvioiden mukaisesti. Hinnoittelussa voidaan esimerkiksi huomioida tuotteen/palvelun tuottamiseen käytetyn työajan suhde muihin saman palvelun sisällä oleviin tuotteisiin nähden tai miten ostopalvelumenot kohdentuvat tuoteryhmän tuotteille. Holhoustoimen lupa-asioissa ja tilintarkastuksessa on käytössä progressiivinen hinnoittelu.

Viraston v. 2021 täysimääräisesti käyttöönotetussa uudessa kustannuslaskennassa kustannusten aiheuttamisperiaate saadaan aiempaa paremmin huomioiduksi ja kustannukset kattavammin mukaan.

* 1. Julkisoikeudellisen toiminnan kustannusvastaavuus

Digi- ja väestötietoviraston maksuperustelain mukaisten maksullisten julkisoikeudellisten suoritteiden tuottojen arvioidaan vuonna 2021 olevan 25,9 miljoonaa euroa ja kustannusten 34,2 miljoonaa euroa. Kokonaiskustannusvastaavuuden arvioidaan vuonna 2021 olevan 76 %. Vuonna 2022 tuottojen arvioidaan olevan 28,4 miljoonaa euroa ja kustannusten 36,8 miljoonaa euroa. Kokonaiskustannusvastaavuuden arvioidaan vuonna 2022 olevan 77 %.

Digi- ja väestötietovirastolla on myös muihin maksusäädöksiin perustuvaa maksullista julkisoikeudellista toimintaa. Digi- ja väestötietoviraston erityislakien mukaisia suoritteita ovat sosiaali- ja terveydenhuollon varmenteet, avioliittoasetuksen 16 ja 16 a §:n nojalla annetut suoritteet, kaupanvahvistajista annetun lain perusteella annetut suoritteet, julkisoikeudellinen kauppa- ja yhdistysrekisterin tietopalvelun suoritteet sekä kiinteistötietojärjestelmästä ja siitä tuotettavasta tietopalvelusta annetun lain perusteella annettavat suoritteet. Näiden julkisoikeudellisten suoritteiden kustannusvastaavuuden arvioidaan vuonna 2021 olevan 60 % ja nousevan vuonna 2022 69 %:iin.

Siten kaikkien julkisoikeudellisten suoritteiden tuottojen arvioidaan vuonna 2021 olevan 25,9 miljoonaa euroa ja kustannusten 34,3 miljoonaa euroa. Julkisoikeudellisten suoritteiden kustannusvastaavuuden arvioidaan vuonna 2021 olevan 76 %, kun se vielä vuonna 2020 oli 62%. Vuonna 2022 tuottojen arvioidaan olevan 28,5 miljoonaa euroa ja kustannusten 36,7 miljoonaa euroa. Julkisoikeudellisten suoritteiden kustannusvastaavuuden arvioidaan vuonna 2022 olevan 78 %, kun vuoden 2022 talousarviossa tavoitteeksi on esitetty 83 %.





* 1. Liiketaloudellisen toiminnan kustannusvastaavuus

Liiketaloudellisten suoritteiden tuottojen arvioidaan vuonna 2022 olevan kokonaisuutena 18,9 miljoonaa euroa ja kustannukset 11,5 miljoonaa euroa. Täten liiketaloudellisten suoritteiden kokonaiskustannusvastaavuus on 164 %, kun vuoden 2022 talousarviossa tavoitteeksi on esitetty 180 %.





1. Valmistelu

Asetusehdotus on valmisteltu valtiovarainministeriössä ja valmistelun pohjana on ollut Digi- ja väestötietoviraston esitys viraston suoritteiden maksuista. Asetusehdotus on tarkastettu oikeusministeriön laintarkastuksessa.

Asetuksesta on pyydetty lausunnot 58 keskeiseltä asiakkaalta, jotka maksavat viraston suoritteista. Asetusluonnos oli lausuntokierroksella 22.11.2021–3.12.2020. Kirjallisessa kuulemisessa hyödynnettiin Lausuntopalvelu.fi-palvelua, jonka kautta asetusluonnokset olivat vapaasti myös muiden kuin lausuntojakelussa olleiden tahojen saatavilla. Asetusluonnoksesta annettiin x lausuntoa, minkä lisäksi x lausunnonantajaa ilmoitti, ettei ole huomautettavaa asetusluonnokseen.

Lausunnonantaja x kiinnitti lausunnossaan huomiota jne.

1. Voimaantulo

Asetus ehdotetaan tulemaan voimaan 1.1.2022.

**Kustannusvastaavuuslaskelmat palveluryhmittäin**







 

